RAPPORT FRA KOMMISSIONEN TIL EUROPA-PARLAMENTET, RÅDET, DET EUROPÆISKE ØKONOMISKE OG SOCIALE UDVALG OG REGIONSUDVALGET

Efterfølgende evaluering af "De Europæiske Kulturhovedstæder" i 2018 (Leeuwarden og Valletta)

1.Indledning

Denne rapport forelægges i henhold til artikel 12 i Europa-Parlamentets og Rådets afgørelse nr. 1622/2006/EF af 24. oktober 2006 om en fællesskabsaktion vedrørende Den Europæiske Kulturhovedstad 2007-2019 (i det følgende benævnt afgørelsen), hvori det bestemmes, at Kommissionen hvert år skal sørge for udarbejdelse af en ekstern og uafhængig evalueringsrapport om resultaterne af det foregående års aktion vedrørende Den Europæiske Kulturhovedstad og forelægge en rapport om denne evaluering for de relevante EU-institutioner og -organer.

Der redegøres nærmere for konklusionerne og metoden til den efterfølgende evaluering i det ledsagende arbejdsdokument fra Kommissionens tjenestegrene.

2.Baggrund for aktionen

2.1.EU-aktionen vedrørende Den Europæiske Kulturhovedstad (ECOC)

Efter iværksættelsen af "Europas Kulturby" på mellemstatsligt niveau i 1985 udviklede arrangementet sig til en fuldgyldig EU-aktion i 1999 . Den er i øjeblikket reguleret ved afgørelse nr. 445/2014//EU , men de byer, der blev udpeget som europæiske kulturhovedstæder for årene frem til 2019, er reguleret ved afgørelse nr. 1622/2006/EF.

Formålet med ECOC-aktionen er at fremhæve de europæiske kulturers rigdom, mangfoldighed og fællestræk og derved medvirke til at give EU-borgerne større kendskab til hinanden. Aktionen skal også fremme byernes langsigtede kulturelle udvikling i bred forstand, hvilket har socioøkonomiske virkninger og styrker samarbejdet mellem kulturformidlere, kunstnere og byer i Europa og lokale (og udenlandske) borgeres involvering og deltagelse i kulturlivet.

2.2.Udvælgelse og overvågning af de europæiske kulturhovedstæder i 2018

I overensstemmelse med afgørelsen fik Malta og Nederlandene tildelt værtskabet for ECOC i 2018.

Udvælgelsesprocessen i to trin (udarbejdelse af en liste over kandidatbyer og endelig henstilling) blev gennemført sideløbende af myndighederne i disse to medlemsstater (dvs. af deres respektive kulturministerier). Udvælgelsesprocessen indledes med, at der offentliggøres en indkaldelse af ansøgninger fra interesserede byer. En jury med 13 medlemmer — hvoraf seks er udpeget af den pågældende medlemsstat og de øvrige syv af EU-institutionerne og -organerne — vurderede buddene fra kandidatbyerne ud fra de mål og kriterier, der er fastlagt i afgørelsen.

Malta besluttede at gå videre med udvælgelsesproceduren ét år forud for den normale tidsplan for at afslutte en række store infrastrukturprojekter, der var nødvendige for at være vært for ECOC-året. Landet offentliggjorde sin indkaldelse af ansøgninger i december 2010. De vigtigste interessenter på nationalt og lokalt plan traf tidligt en beslutning om, at der på vegne af Valletta skulle indgives en enkelt ansøgning, som dog omfattede hele de maltesiske øers område. Vallettas ansøgning var derfor den eneste, der blev indgivet inden fristens udløb den 17. oktober 2011. Efter mødet om den foreløbige udvælgelse i januar 2012 blev byen opført på listen over indstillede byer, og i november 2012 anbefalede juryen, at Valletta fik tildelt titlen som Europæisk Kulturhovedstad i 2018 i Malta .

Nederlandene offentliggjorde indkaldelsen af ansøgninger i december 2011, og den lå således inden for den normale tidshorisont. Fem byer meldte sig ind i kapløbet inden fristen den 31. oktober 2012, nemlig Eindhoven, Leeuwarden, Maastricht, de Haag og Utrecht. På mødet om den foreløbige udvælgelse i november 2012 blev tre af dem (Eindhoven, Leeuwarden og Maastricht) opført på listen over indstillede byer. I september 2013 anbefalede juryen, at Leeuwarden skulle tildeles titlen som kulturhovedstad i Nederlandene i 2018.

Rådet for Den Europæiske Union udpegede i henholdsvis maj 2013 og maj 2014 formelt Valletta og Leeuwarden som europæiske kulturhovedstæder i 2018.

Begge byer blev efterfølgende underlagt overvågningsordninger. Under Kommissionens ledelse blev fremskridtene i byernes forberedelser fulgt og guidet af en jury bestående af de syv uafhængige eksperter, der var udpeget af EU's institutioner og organer. Juryen havde desuden til opgave at sikre overholdelse af det program og de forpligtelser, som dannede grundlag for udvælgelsen af de to byer. Repræsentanter for Valletta og Leeuwarden deltog i to formelle overvågningsmøder, som Kommissionen havde indkaldt til i september 2015 og marts 2017. Da overvågningsprocessen var afsluttet, afgav juryen en positiv henstilling til Kommissionen om at tildele Melina Mercouri-prisen på 1,5 mio. EUR til hver af de to byer. Prisen, som finansieres under programmet "Et Kreativt Europa" , blev udbetalt til de to kulturhovedstæder i efteråret 2017.

2.3.Temaer og fokus i de europæiske kulturhovedstæder i 2018

Valletta er hovedstad i Malta og indgår i et større byområde med næsten 400 000 indbyggere, hvilket svarer til 90 % af landets befolkning. Området er stærkt afhængigt af fritidsturisme, og blandt andre vigtige erhvervsgrene kan nævnes sundhedsturisme, elektronik, tekstiler og filmproduktion. Landets historie har givet Valletta en rig kulturel og arkitektonisk arv, hvilket gjorde det muligt for byen at komme på UNESCO's verdensarvliste i 1980.

Det oprindelige tema og motto for Valletta 2018 var "Imagine 18", der havde til formål at give byens indadskuende kulturelle sektor et stærkt tiltrængt boost. Ansøgningen var knyttet sammen med en strategisk udviklingsplan for Valletta og opnåede enstemmig opbakning fra alle 68 lokale råd og politisk støtte på tværs af partierne i parlamentet. Denne plan forfulgte fire hovedmål, nemlig at skabe karrierer på kulturområdet, skabe vækst på internationalt plan, etablere Valletta som en kreativ by og pleje bæredygtige miljøforhold. Efter et regeringsskifte som følge af parlamentsvalget i 2013 blev det oprindelige koncept imidlertid opgivet til fordel for "Valletta 2018: An island-wide fiesta", idet hensigten var, at Valletta som europæisk kulturhovedstad skulle repræsentere hele Malta og gøre det lettere for borgere i hele landet at deltage. Dette tema blev også valgt på grund af referencen til Maltas lokale traditioner og fiestaer, der samler hele samfund.